रेडियो इंजीनियरी के सुरुआती दौर में लोग ई सोच लिहले रहल कि भाबिस्य में हाथ में ले के रेडियो टेलीफोन से बात कइल जा सकी। साल 1917 में फिनलैंड में एरिक टाइगरस्टेड पेटेंट खाती परचा भरलें, पाकेट-साइज के फोल्ड होखे वाला टेलीफोन खातिर जेह में बहुत पातर कार्बन माइक लागल रहल। सेलुलर फोन सभ के पहिला पूर्बज सभ रेडियो सिग्नल आधारित बात करावे वाला यंत्र रहलें जिनहन के प्रयोग जहाज आ रेल में चालक दल के लोग द्वारा आपस में बात करे खातिर सुरू भइल। दूसरा बिस्व जुद्ध के बाद के दौर में पाकेट में समा जाए वाला टेलीफोन बनावे खाती दौड़ सुरू भइल। मोबाइल फोन के बिकास क्रम के कई जेनरेशन में बाँट के देखल जाला, पहिलका के जीरो जेनरेशन (0G) कहल जाला आ एह जमाना के मोबाइल फोन रेडियो आधारित रहलें, सेलुलर नेटवर्क आधारित ना रहलें आ बहुत महँगा रहलें। एहमें बेल सिस्टम के बनावल मोबाइल टेलीफोन सर्विस आ एकरे बाद के वर्जन इम्प्रूव्ड मोबाइल टेलीफोन सर्विस के नांव गिनावल जा सके ला।